Hey zaeme!    So, es chunt mal wieder en Blog. Ich sitze etz naemli gad im Hostel in Foz do Iguacu und ha denkt, bevor ich di coole Taeg vo vorher vergiss, muesi oich doch mal wieder update    Am Maentig letscht Wuche isch ja den de Marc  am Morge frueeh acho und mier hend s Schwiizer Spiel gluegt, wo ja leider noed gad zu Schwiizer Freude verloffe isch und de bloed Schiri het ois au in Brasilie ufgregt!!! Suscht hemmer noed vill gmacht, de marc isch no relativ mueed gsi vom Flug und hend den am Namittag no de zweiti Match vo Spanie-Honduras verfolgt. Am Abig simmer mit Daniboy, Mariana,Fabricio und ganz villne andere Luet go esse und hends uh luschtig gha. de Matthias isch au mitcho, er isch naemli im Verlauf vom Tag au wieder vo Salvador  zrugg cho. Mier sind den zdritte no eis go ziaeh in Vila Madalena und den erschoepft is Bett. Am Zischtig simmer i Begleitig vom Fabricio uf Sightseeingtour gange und hend sZentrum vor allem agluegt. De Marc isch ganz ueberwaeltigt gsi vode Idrueck und hend immer wieder mueesse uf ihn warte, weller alles het muesse beobachte, vor allem ide 23 de marco strass. Das isch so en Strass, wo alles so fake sache verchauft werdet und die isch meischtens volle mit Luet, das mal ischs allerdings gange, fuer dVerhaeltnis  vo dere Strass, isch sie scho fascht leer gsi, wobi sie am Marc sehr volle vor cho isch  Mier sind den zum Mercado Municipal gloffe, de gross Maert, wo aber ueberdeckt isch und taeglich stattfindet. Det hemmer zMittag gesse und sind den id Noechi vode Uni go de Argentiniematch luege gfolgt vonere Unibesichtigung  am Abig hemmer no Milchries mit em Matthias zaeme gesse und isch mal wieder fein gsi  ich ha mich aber seeehr ueber oise Vermieter ufgregt, de Mauricio. Bi ois isch ebe so abem 5i am Namittag s Internet nuem gange. Ich ha ihm den am Abig agluete und er het natuerlich kei Ahnig gha, isch den aber verbicho. Er het den  ganz lang umenand telefoniert und den usegfunde, dasser anschienend vonere andere Wohnig, wo ihm ghoert, dInternetrechnig noed zahlt het und drum ischs abgstellt worde. (jaja, er het wahrschindli oisi Rechnig noed zahlt) Mier hend den gfunde, ja guet, den soel er sie gfaelligscht zahle oder so. Aber er het den ganz ruhig gmeint, sProblem seg ebe, dass er momentan kei Geld hegi! Sorry, wer het scho kei geld, zum en Internetrechnig szahle, mer mues doch bitz uf de Site ha! Und schlimmer: er het den gseit, er  luegi mal, oeb en andere Internetabueter ab em naechschte Morge choeni ushelfe. Ich hanen den gfroegt, oeb den die noed au choschtet und er mues en Rechnig zahle und er meint seeleruhig: Ja scho, aber die mueser ja noed jetzt zahle!!! jaja, immer die Kreditcharte und uf Pump lebe mentalitaet und bi ihm ischs wuerkli extrem!!!    Am Mittwuch simmer no in Ibirapuerapark gange und den fuere zude Uni und i oises urspruengliche Stammrestaurant go de Duetschlandmatch luege. Nachem Match simmer no ad Uni  sInternet go benuetze, wells natuerlich dihei immer nonig funktioniert het (und wahrschindli au huet nonig funktioniert...) und den is Vila Madalena zum am Raffinha sin Geburi go fiire. Isch schoen gsi, all die Luet nomal zgseh, sind naemli zimli alli gsi! De Bruno isch den au no cho und au nacher no gschwind zu ois hei, wellem no zwei Koeffere zum lagere geh ha    Am  Dunschtig sind de Marc und ich frueh ufgstande und hend den anere Mietgsellschaft agluete zum es Auto miete. Womer den aber bide Metrostation acho sind, hemmer die Gsellschaft noed gfunde und s isch ois zmuehsam gsi, die jetzt go sueche, drum hemmer den halt vonere andere Gsellschaft sAuto gmietet  Mier hend eis vode billigere ohni Klimaalag gmietet (isch ja Winter... aber ja,  chli heiss ischs den am letschte Tag glich worde). Was mer aber noed gwuesst hend, isch gsi, dass es au kei Servaulenkig gha het!!!  naja, isch noed mis erschte Mal gsi, woni ohni die umenand cruised bin. Ich ha den s erscht Mal sit foif Moenet mal wieder choene Auto fahre und bi zerscht bitz nervoes gsi, gad so ide Riesestadt Sao Paulo, aber sobald ich im Auto gsi bin, isch die  Nervositaet verfloge und sind sicher dur de Verchehr (mit Hilf vom GPS!:P) use uf di weniger befahrene und bessere Strasse cho. Mier hend ois trotz GPS amel noed ganz so zrecht gfunde, aber sind ohni groessers Verfahre und ohni Zwueschefaell ad Kuestestrass cho und hend den super Ussicht gha amel! Irgendwie isches den aber glich chli laenger gange und mier sind en zimlichi Strecki im Dunkle gfahre und den so am halbi 8i in Paraty feng acho. sHostel hemmer den noed uf Ahieb gfunde, isch aber es cools gsi.  Mier sind den no churz oepis Chlieses go esse und den gad is Bett, well mer am naechshte Tag frueh uf hend wele zum das herzige Fischerstaedtli erkundige. Ich bi ja scho mal det gsi vo drue Jahr, aber s isch glich ufs Noie wieder uh herzig und reizvoll gsi. Am Morge het aber gaaar nuet offe gha, well am 11i Brasiliespiel gsi isch und den het devor eifach fascht kein Lade ufgmacht (nume die, wo Fanartikel verchauft hend). Mier hend aber relativ vill gseh (isch uh es chlieses Staedtli) und sind au amene  brennende Restaurant verbigloffe.Hihi, mier sind so ide Gas gloffe und hend gseh, dass en rechti Menscheversammlig gha het und scho dSirene vo witem ghoert. Den isch es mega Ufgebot azrase cho, drue Fuerwehrautos!!! Isch chli vill gsi, s het naemli scho zimli graucht, aber soo oschlimm ischs jetzt scho noed gsi. Mier sind den aber witer und no gschnell is Hostel, bevor mer ois den no mit Brasilieliebli sind go usrueschte und i dem Lade gfroegt hend, oeb sie ois en guete Ort choen empfehle, zum de Match luege:  Paraty 33. Easy, simmer de mal go sueche und hend den no en Polizist um Rat gfroegt. De het ois den sRestaurant zeigt und sind det ane. Haha, isch natuerlich prompt das gsi,wo zwei Stund vorher no am rauche gsi isch! Da s aber nur en Churzschluss gsi isch oder so, hends ebe de Betrieb scho wieder choene ufneh und alles womer no vo dem Fuerli mitbecho het, isch bitz de Rauchgschmack ide Luft und en vercholete Egge! dMaschine hend au nonig all funktioniert, so hets no kei Saeft oder so geh (jetzt isch mer gad en  riesige Nachtfalter in Bildschirm inegfloge...:P) und sLiaecht im Bad isch au nonig gloffe. defuer de Tv und das isch ja s wichtigscht, wenn Brasilie spielt  maengisch hets zwar nochli komisch kloepft, aber mier hend sSpiel super mitbecho und ois den aber glich glangwilet ab dem 0:0! Gad nachem Spiel hemmer sAuto gnoh und sind mit em chli zrugggfahre, demit mer nochli dStrecki  gsehnd, womer am Abig zuvor im Dunkle zruggleit hend. Sind anen verlassne Strand fuere gfahre und hetet eigentlich det wele zMittag esse,a ber de Strand isch soo leer gsi, dass au kei Bars und Restis offe gha hend. Drum simmer den schnell wieder zrugggfahre zum ja noed sSchwiizerspiel verpasse und hend au nur no churz en Banane uf em Weg zum Internetcafi gesse. De Match hends ja natuerlich noed uebertreit, da fuer sie Spanie-Chile natuerlich attraktiver gsi isch. s Het sich ja den im Nachhinein betrachtet,  noed wuerkli glohnt, aber ja, das Thema lahni liaeber bliebe...    Mier hend den oisi Schwiizermontur (womer no schnell gwechslet hend vor em Match) wieder abzoge und sind den no fein go esse am Abig und den frueh is Bett, well mer am naechschte Morge vor de 5i uf sind zum de Sunneufgang ueberem Meer zgseh! dFahrt uf Rio isch uuh schoen gsi und het sich uf all Faell glohnt! Ihr gsehnds den uf de Foeteli, woni versuech ide naechschte paar Taeg ufezlade. Um de Mittag ume simmer in Rio acho und hend no  gschnell sGepaeck abgeh im Hostel bevor mer sAuto ohni Chratzer wieder zruggbracht hend. Mier sind den am Strand oepis go esse und hend mal wieder WM gluegt und den simmer no is Hostel und sInternet go benuetze. Am Abig sind den dCaro und dDaniela cho und isch mega schoen gsi, sie endli mal wieder zgseh! Ja, mier hend ois den no mit de Bruna (droom mate vode Daniela in Vancouver, wo aber vo SP chunt und uebers Weekend en anderi Kollegin vo Vancouver in Rio isch go bsueche) und de Ursula (ebe di ander  Kollegin wo vo Rio isch) troffe und sie hend ois den no gschnell zumene Restaurant gfahre, womer guet zNacht gesse hend.    Was mer suscht so in Rio erlebt hend, folgt im naechschte Blog  Und wie gseit, dFoeteli choemed au no!    Bis gli wieder,  beijo!